ATASKAITA

dėl Biologinės pramonės sektorių bendrosios įmonės 2017 finansinių metų metinių finansinių ataskaitų su Bendrosios įmonės atsakymu

(2018/C 452/02)

TURINYS

Dalis Puslapis ĮVADAS 1–10 11 BPS bendrosios įmonės įsteigimas 1–2 11 Valdymas 3–5 11 Tikslai 6 11 Ištekliai 7–9 11 Komisijos vertinimas 10 12 NUOMONĖS 11–23 12 Nuomonė dėl finansinių ataskaitų patikimumo 12 12 Nuomonė dėl finansinėse ataskaitose atspindimų pajamų teisėtumo ir tvarkingumo 13 12 Nuomonė dėl finansinėse ataskaitose atspindimų mokėjimų teisėtumo ir tvarkingumo 14 12 Vadovybės ir už valdymą atsakingų asmenų atsakomybė 15–17 12 Auditoriaus atsakomybė už finansinių ataskaitų ir atspindimų operacijų auditą 18–23 13 BIUDŽETO IR FINANSŲ VALDYMAS 24–30 13 2017 m. biudžeto vykdymas 24 13 Daugiamečio biudžeto vykdymas pagal programą „Horizontas 2020“ 25–30 14 VIDAUS KONTROLĖ 31–35 14 Vidaus kontrolės sistema 31–34 14 2016 m. kvietimas teikti pasiūlymus 35 15 KITI KLAUSIMAI 36 15 Sverto poveikis pramonės narių įnašams 36 15 INFORMACIJA APIE KOMISIJOS VYKDOMĄ VERTINIMĄ 37–38 15 BENDROSIOS ĮMONĖS ATSAKYMAS 17

ĮVADAS

BPS bendrosios įmonės įsteigimas

1. Biologinės pramonės sektorių (BPS) bendroji įmonė, įsikūrusi Briuselyje, buvo įsteigta 2014 m. gegužės mėn. ( 1 ) dešimties metų laikotarpiui, o nepriklausomai veikti pradėjo 2015 m. spalio 26 d.

2. BPS bendroji įmonė yra viešojo ir privačiojo sektorių partnerystė biologinės pramonės sektorių srityje. Nariai steigėjai yra Europos Sąjunga (ES), kuriai atstovauja Komisija, ir pramonės partneriai, kuriems atstovauja Biologinės pramonės sektorių konsorciumas (BPS konsorciumas).

Valdymas

3. BPS bendrosios įmonės valdymo struktūrą sudaro valdyba, vykdomasis direktorius, mokslinis komitetas ir valstybių atstovų grupė.

4. Valdybą sudaro penki Komisijos atstovai, veikiantys Sąjungos vardu, ir penki kitų nei Sąjunga narių atstovai, kurių bent vienas turi atstovauti mažosioms ir vidutinėms įmonėms (MVĮ). Valdybai tenka bendra atsakomybė už Bendrosios įmonės strateginę kryptį ir operacijas, ji taip pat vykdo jos veiklos įgyvendinimo priežiūrą. Vykdomasis direktorius yra atsakingas už kasdienį Bendrosios įmonės valdymą.

5. Mokslinis komitetas ir valstybių atstovų grupė yra patariamieji organai. Mokslinis komitetas teikia konsultacijas dėl mokslo prioritetų, kurie turi būti nagrinėjami Bendrosios įmonės metiniuose darbo planuose. Valstybių atstovų grupė teikia nuomones dėl strategijos ir tikslų vykdymo.

Tikslai

6. BPS bendrosios įmonės tikslas – įgyvendinti mokslinių tyrimų ir inovacijų veiklos Europoje programą, pagal kurią būtų vertinama, ar esama atsinaujinančiųjų biologinių išteklių, kuriuos galima panaudoti gaminant biologines medžiagas, ir taip remti tvarių biologinės pramonės vertės grandinių kūrimą. Ši veikla turėtų būti vykdoma tarpusavyje bendradarbiaujant suinteresuotiesiems subjektams, susijusiems su visa biologinės pramonės vertės grandine, įskaitant pirminės gamybos ir perdirbimo pramonės sektorius, su vartotojų prekės ženklais susijusius subjektus, MVĮ, mokslinių tyrimų ir technologijų centrus ir universitetus.

Ištekliai

7. Maksimalus ES įnašas, skirtas padengti BPS bendrosios įmonės veiklos išlaidas, yra 975 milijonai eurų, kurie skiriami iš programos „Horizontas 2020“ biudžeto ( 2 ) . Tikimasi, kad pramonei atstovaujantys Bendrosios įmonės nariai per Bendrosios įmonės gyvavimo laikotarpį prisidės ne mažesniu kaip 2 730 milijonų eurų įnašu ( 3 ) . Iš šios sumos pramonės nariai turi prisidėti ne mažesniu kaip 182,5 milijono eurų piniginiu įnašu prie Bendrosios įmonės pagrindinės veiklos ir patirti ne mažiau kaip 1 755 milijonus eurų išlaidų vykdydami papildomą veiklą, kuri nėra įtraukta į BPS bendrosios įmonės darbo planą ( 4 )

8. BPS bendrosios įmonės administracinės išlaidos ribojamos 58,5 milijono eurų suma; jos padengiamos finansiniais įnašais, kurie kasmet lygiai padalijami ES ir pramonės nariams ( 5 )

9. 2017 m. galutinis BPS bendrosios įmonės biudžetas sudarė 91,6 milijono eurų (2016 m. – 66 milijonus eurų). 2017 m. gruodžio 31 d. Bendrojoje įmonėje dirbo 20 darbuotojų (2016 m. – 20) ( 6 )

Komisijos vertinimas

10. 2017 m. birželio mėn. Komisija užbaigė tarpinį Bendrosios įmonės veiklos vertinimą, po to Bendroji įmonė, atsižvelgdama į vertinime pateiktas rekomendacijas, parengė veiksmų planą. Šia proga, kaip atsaką į vertinimą, mes įtraukiame su Bendrosios įmonės veiksmų planu susijusį skirsnį, kuris yra tik informacinio pobūdžio ir nėra mūsų audito nuomonės ar pastabų dalis.

NUOMONĖS 11. Mes auditavome: a) Bendrosios įmonės metines finansines ataskaitas, kurias sudaro 2017 m. gruodžio 31 d. pasibaigusių finansinių metų finansinės būklės (7) ir biudžeto vykdymo (8) ataskaitos, ir b) šiose ataskaitose atspindimų operacijų teisėtumą ir tvarkingumą, kaip to reikalauja Sutarties dėl Europos Sąjungos veikimo (SESV) 287 straipsnis. Nuomonė dėl finansinių ataskaitų patikimumo 12. Mūsų nuomone, 2017 m. gruodžio 31 d. pasibaigusių finansinių metų Bendrosios įmonės finansinėse ataskaitose Bendrosios įmonės finansinė būklė 2017 m. gruodžio 31 d. bei tą dieną pasibaigusių finansinių metų operacijų ir pinigų srautų rezultatai bei grynojo turto pokyčiai visais reikšmingais aspektais yra pateikti teisingai, kaip to reikalauja jos finansinis reglamentas ir Komisijos apskaitos pareigūno priimtos apskaitos taisyklės. Jos pagrįstos tarptautiniu mastu pripažintais viešojo sektoriaus apskaitos standartais. Nuomonė dėl finansinėse ataskaitose atspindimų pajamų teisėtumo ir tvarkingumo 13. Mūsų nuomone, 2017 m. gruodžio 31 d. pasibaigusių finansinių metų finansinėse ataskaitose atspindimos pajamos visais reikšmingais aspektais yra teisėtos ir tvarkingos. Nuomonė dėl finansinėse ataskaitose atspindimų mokėjimų teisėtumo ir tvarkingumo 14. Mūsų nuomone, 2017 m. gruodžio 31 d. pasibaigusių finansinių metų finansinėse ataskaitose atspindimi mokėjimai visais reikšmingais aspektais yra teisėti ir tvarkingi. Vadovybės ir už valdymą atsakingų asmenų atsakomybė 15. Pagal SESV 310–325 straipsnius ir bendrosios įmonės finansinį reglamentą vadovybė yra atsakinga už finansinių ataskaitų parengimą ir pateikimą, laikantis tarptautiniu mastu pripažintų viešojo sektoriaus apskaitos standartų, bei už jose atspindimų operacijų teisėtumą ir tvarkingumą. Ši atsakomybė apima vidaus kontrolės priemonių nustatymą, vykdymą ir palaikymą, siekiant parengti ir pateikti finansinės būklės ataskaitas, kuriose nėra reikšmingų dėl sukčiavimo ar klaidų atsiradusių iškraipymų. Vadovybė taip pat privalo užtikrinti, kad finansinės būklės ataskaitose atspindima veikla, finansinės operacijos ir informacija atitiktų jas reglamentuojančius teisės aktus. Galutinė atsakomybė už finansinėse ataskaitose atspindimų operacijų teisėtumą ir tvarkingumą tenka Bendrosios įmonės vadovybei. 16. Rengiant finansines ataskaitas, vadovybė yra atsakinga už Bendrosios įmonės gebėjimo toliau užtikrinti veiklos tęstinumą vertinimą, už deramą su tęstinumu susijusių dalykų atskleidimą ir už veiklos tęstinumo prielaidos taikymą apskaitai. 17. Už valdymą atsakingi asmenys vykdo subjekto finansinės atskaitomybės proceso priežiūrą. Auditoriaus atsakomybė už finansinių ataskaitų ir atspindimų operacijų auditą 18. Mūsų tikslai yra gauti pakankamą patikinimą dėl to, ar Bendrosios įmonės finansinėse ataskaitose nėra reikšmingų iškraipymų, o jose atspindimos operacijos yra teisėtos ir tvarkingos, bei, remiantis mūsų auditu, pateikti Europos Parlamentui ir Tarybai arba kitoms atitinkamoms biudžeto įvykdymą tvirtinančioms institucijoms patikinimo pareiškimą dėl finansinių ataskaitų patikimumo bei jose atspindimų operacijų teisėtumo ir tvarkingumo. Pakankamas patikinimas užtikrina aukštą patikinimo lygį, tačiau jis nėra garantija, kad audito metu bus visuomet nustatyti reikšmingi iškraipymai ar neatitikties atvejai. Tokius atvejus gali nulemti sukčiavimas ar klaidos ir jie laikomi reikšmingais jei, imant atskirai ar subendrinus, galima pagrįstai tikėtis, jog jie darys įtaką naudotojų ekonominiams sprendimams, priimtiems remiantis šiomis finansinėmis ataskaitomis. 19. Atliekant auditą, taikomos procedūros, skirtos gauti audito įrodymus apie sumas ir kitą informaciją finansinėse ataskaitose bei apie jose atspindimų operacijų teisėtumą ir tvarkingumą. Procedūros pasirenkamos auditoriaus nuožiūra, taip pat remiantis dėl sukčiavimo ar klaidų atsiradusių finansinių ataskaitų reikšmingų iškraipymų ar susijusių operacijų reikšmingos neatitikties Europos Sąjungos teisiniam pagrindui rizikos vertinimu. Atliekant šiuos rizikos vertinimus, nagrinėjamos ataskaitų rengimui ir jų teisingam pateikimui bei atspindimų operacijų teisėtumui ir tvarkingumui svarbios vidaus kontrolės priemonės, siekiant pagal esamas aplinkybes nustatyti tinkamas audito procedūras, bet ne siekiant pareikšti nuomonę dėl vidaus kontrolės veiksmingumo. Audito metu taip pat įvertinamas taikomų apskaitos metodų tinkamumas ir vadovybės atliktų apskaitinių įvertinimų pagrįstumas; taip pat įvertinamas bendras finansinių ataskaitų pateikimas. 20. Kalbant apie pajamas, mes tikriname iš Komisijos gautą subsidiją ir vertiname bendrosios įmonės mokesčių ir kitų pajamų surinkimo procedūras. 21. Išlaidų srityje mes nagrinėjame mokėjimų operacijas, kai išlaidos buvo padarytos, užregistruotos ir patvirtintos. Šis nagrinėjimas apima visas mokėjimų kategorijas (įskaitant mokėjimus įsigyjant turtą), išskyrus avansus jų išmokėjimo momentu. 22. Rengdami šią ataskaitą ir nuomones, mes atsižvelgėme į su Bendrosios įmonės metinėmis finansinėmis ataskaitomis susijusį nepriklausomo išorės auditoriaus darbą, kaip nustatyta ES Finansinio reglamento 208 straipsnio 4 dalyje ( 9 )

23. Toliau pateiktos pastabos šios Europos Audito Rūmų nuomonių nekeičia.

BIUDŽETO IR FINANSŲ VALDYMAS

2017 m. biudžeto vykdymas

24. 2017 m. galutiniame biudžete buvo 92,9 milijono eurų įsipareigojimų asignavimų ir 91,6 milijono eurų mokėjimų asignavimų. Įsipareigojimų ir mokėjimų asignavimų įgyvendinimo lygis atitinkamai buvo 97 % ir 95 %. Dauguma Bendrosios įmonės mokėjimų asignavimų buvo išankstinio finansavimo išmokos, skirtos susitarimams dėl dotacijų, sudarytiems pagal 2016 m. kvietimus teikti pasiūlymus.

Daugiamečio biudžeto vykdymas pagal programą „Horizontas 2020“

25. Iš ne mažiau kaip 975 milijonų eurų ES piniginio įnašo, kuris turi būti skirtas BPS bendrajai įmonei per visą jos gyvavimo laikotarpį, iki 2017 m. pabaigos ES piniginis įnašas iš viso sudarė 150,7 milijono eurų.

26. Pramonės nariai nėra įpareigoti skirti minimalios nepiniginių įnašų sumos BPS veiklai. 2017 m. pabaigoje pramonės nariai nurodė, kad pateikė 26 milijonus eurų pagrindinei veiklai skirtų nepiniginių įnašų, kurių nė vieno dar nepatvirtino BPS vykdomasis direktorius. Be to, valdyba patvirtino 5,8 milijono eurų pramonės narių piniginius įnašus, skirtus administracinėms išlaidoms.

27. Iš minimalių 182,5 milijono eurų piniginių įnašų, kuriuos pramonės nariai turi skirti Bendrosios įmonės pagrindinės veiklos išlaidoms per Bendrosios įmonės gyvavimo laikotarpį, 2017 m. pabaigoje Bendrajai įmonei buvo sumokėta tik 0,8 milijono eurų. Todėl Komisija (DG RTD) sustabdė 50 milijonų eurų savo piniginių įnašų Bendrajai įmonei. Nepaisant to, kad 2017 m. vasario mėn. Komisija inicijavo BPS steigimo reglamento pakeitimą ( 10 ) siekdama sudaryti galimybę pramonės nariams taip pat suteikti savo piniginius įnašus projekto lygmeniu, iškyla didelė rizika, kad pramonės nariai iki BPS programos pabaigos nepasieks minimalios veiklai skirtos piniginių įnašų sumos.

28. Iš ne mažiau kaip 1 755 milijonų eurų pramonės atstovų įnašų, kuriais turėjo būti prisidėta prie papildomos veiklos, kuri nėra įtraukta į Bendrosios įmonės darbo programą, iki 2017 m. pabaigos buvo pranešti ir patvirtinti 663,6 milijono eurų (39 %). Tačiau, kadangi mes neturime teisės audituoti narių nepiniginius įnašus, skirtus papildomai veiklai, mes negalime pateikti nuomonės dėl jų pobūdžio, kokybės ir kiekio.

29. Todėl iki 2017 m. pabaigos visi pramonės atstovų įnašai sudarė 670,2 milijono eurų (iš kurių beveik 100 % buvo įnašai, skirti papildomai veiklai), palyginti su 150,7 milijono eurų ES piniginių įnašų suma (taip pat žr. 36 dalį).

30. 2017 m. pabaigoje iš maksimalaus Bendrajai įmonei skirto veiklos ir administracinio 1 186,75 milijono eurų biudžeto ( 11 ) Bendroji įmonė buvo prisiėmusi 509,8 milijono eurų įsipareigojimų ir atlikusi 172,2 milijono eurų mokėjimų.

VIDAUS KONTROLĖ

Vidaus kontrolės sistema

31. Bendroji įmonė įdiegė ex ante kontrolės procedūras, paremtas finansinių ir veiklos dokumentų peržiūra. Padėtis 2017 m. pabaigoje parodė, kad pagrindiniai vidaus kontrolės standartai (VKS) buvo didžia dalimi įgyvendinti, išskyrus keletą standartų, tokių kaip 8 VKS (procesai ir procedūros), 10 VKS (veiklos tęstinumas) ir 11 VKS (dokumentų tvarkyba), kurie bus visiškai užbaigti 2018 metais.

32. Komisijos bendra audito tarnyba atsakinga už programos „Horizontas 2020“ projektų išlaidų deklaracijų ex post auditą. 2017 m. Bendroji įmonė kartu su Mokslinių tyrimų ir inovacijų generalinio direktorato (DG RTD) bendra audito tarnyba pradėjo pirmą atsitiktinės „Horizontas 2020“ tarpinių išlaidų deklaracijų imties ex post auditą, tačiau jo rezultatai bus paskelbti tik Bendrosios įmonės 2018 m. metinėje veiklos ataskaitoje.

33. Remiantis Bendrosios įmonės vidaus kontrolės sistemos vertinimu bei pajamų, mokėjimų, dotacijų ir pirkimų procedūrų operacijų pagrindiniais testais, audito rezultatai suteikė mums pagrįstą patikinimą, kad, imant apskritai, Bendrosios įmonės likutinis klaidų lygis yra mažesnis už reikšmingumo ribą.

34. 2017 m. pabaigoje Komisijos bendrose „Horizontas 2020“ dotacijų valdymo ir stebėjimo priemonėse nebuvo užbaigti specialūs pakeitimai, būtini norint tvarkyti Bendrosios įmonės nepiniginius įnašus.

2016 m. kvietimas teikti pasiūlymus

35. Rengiant 2016 m. kvietimą teikti pasiūlymus dėl dotacijų, pasiekta palyginti žema mokslinių tyrimų ir inovacijos veiksmų (RIA) temų aprėptis. Visas RIA biudžetas sudarė 50 milijonų eurų ir apėmė 12 temų, kurių kiekviena buvo parengta siekiant išspręsti konkrečius sunkumus, iškylančius vykdant vertės grandinės demonstravimo ir įgyvendinimo veiklą. Visi tinkami finansuoti pasiūlymai buvo įvertinti taikant programos „Horizontas 2020“ vertinimo kriterijus ir išdėstyti pagal eilę bendrajam finansavimui neviršijant bendros biudžeto eilutės ribų. Tačiau didžioji dotacijų biudžeto dalis buvo skirta trims iš šešių finansuojamų temų, kadangi Bendroji įmonė negalėjo finansuoti šešių RIA temų, nepaisant to, kad keturių iš jų atveju jai buvo pateikti pasiūlymai, kurie buvo tinkami bendrai finansuoti. Siekiant užtikrinti optimalų svarbiausių temų įtraukimą, Bendroji įmonė turėtų išnagrinėti galimybę apriboti pasiūlymų pagal kiekvieną temą skaičių, kvietime teikti pasiūlymus nustatant orientacinį biudžetą temų lygmeniu.

KITI KLAUSIMAI

Sverto poveikis pramonės narių įnašams

36. Vienas iš pagrindinių Bendrosios įmonės tikslų yra pritaikyti sverto poveikį pramonės narių įnašams jos veiklos srityje ( 12 ) . Minimalus sverto koeficientas tiek pagrindinės veiklos, tiek papildomos veiklos atveju sudaro 2,8 ( 13 ) . Tačiau, pagal BPS steigimo reglamentą pramonės nariai neprivalo skirti minimalios nepiniginių įnašų sumos Bendrosios įmonės pagrindinei veiklai ( 14 ) . Todėl pagrindinei veiklai skirtų nepiniginių įnašų atveju minimalus sverto koeficientas negali būti nustatytas. Kadangi mes neturime teisės audituoti narių nepiniginius įnašus, skirtus papildomai veiklai, mes negalime pateikti nuomonės dėl tokių įnašų pobūdžio, kokybės ir tikrumo ( 15 )

INFORMACIJA APIE KOMISIJOS VYKDOMĄ VERTINIMĄ

37. Komisijos vykdytas BPS bendrosios įmonės veiklos tarpinis vertinimas ( 16 ) apėmė 2014–2016 m. laikotarpį ir buvo atliktas pasitelkiant nepriklausomus ekspertus, kaip numatyta Tarybos reglamente dėl BPS bendrosios įmonės steigimo ( 17 ) . Vertinimas apėmė Bendrosios įmonės bendrąjį veiksmingumą, kitaip sakant, jos svarbą, efektyvumą, veiksmingumą, nuoseklumą ir ES pridėtinę vertę, taip pat buvo atsižvelgta į atvirumą ir skaidrumą. Į šio vertinimo rezultatus buvo atsižvelgta ataskaitoje, kurią Komisija 2017 m. spalio mėn. pateikė Europos Parlamentui ir Tarybai ( 18 )

38. Atsižvelgdama į vertintojų pateiktas rekomendacijas ( 19 ) , Bendroji įmonė parengė veiksmų planą, kurį Bendrosios įmonės BPS valdyba patvirtino 2018 m. kovo mėn. ( 20 ) Iš esmės priimdama rekomendacijas, Bendroji įmonė jau pradėjo įgyvendinti tam tikrą skaičių veiksmų ( 21 ) , skirtų spręsti pagrindinius tarpiniame vertinime iškeltus klausimus. Remiantis veiksmų planu, dauguma veiksmų, kuriuos reikia įvykdyti atsižvelgiant į rekomendacijas, turėtų būti įgyvendinti 2018 ir 2019 m.

Šią ataskaitą priėmė IV kolegija, vadovaujama Audito Rūmų nario Neven MATES, 2018 m. spalio 2 d. Liuksemburge įvykusiame posėdyje. Audito Rūmų vardu Pirmininkas Klaus-Heiner LEHNE

(1) 2014 m. gegužės 6 d. Tarybos reglamentas (ES) Nr. 560/2014, kuriuo įsteigiama Biologinės pramonės sektorių bendroji įmonė (OL L 169, 2014 6 7, p. 130).

(2) Reglamento (ES) Nr. 560/2014 3 straipsnio 1 dalis.

(3) Reglamento (ES) Nr. 560/2014 4 straipsnio 1 dalis.

(4) Kaip numatyta Reglamento (ES) Nr. 560/2014 4 straipsnio 2 dalies b punkte, papildoma veikla – tai nepiniginiai įnašai į papildomą prie BPS iniciatyvos tikslų prisidedančią veiklą, kuri nėra įtraukta į Bendrosios įmonės darbo planą ir biudžetą. Vadovaujantis to paties reglamento 4 straipsnio 4 dalimi, papildomos veiklos sąnaudas privalo patvirtinti nepriklausomas išorės auditorius; nei Bendroji įmonė, nei Audito Rūmai, nei kita ES įstaiga jų audito neatlieka.

(5) Žr. BPS bendrosios įmonės įstatų 12 straipsnio 2 dalį (Reglamento (ES) Nr. 560/2014 I priedas).

(6) Daugiau informacijos apie BPS bendrąją įmonę ir jos veiklą galima rasti jos interneto svetainėje https://www.bbi-europe.eu.

(7) Finansinės būklės ataskaitas sudaro balansas, finansinių rezultatų ataskaita, pinigų srautų lentelė, grynojo turto pokyčių ataskaita, svarbių apskaitos metodų santrauka ir kita aiškinamoji informacija.

(8) Biudžeto vykdymo ataskaitas sudaro ataskaitos, kuriose suvestos visos biudžetinės operacijos, ir aiškinamoji informacija.

(9) 2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (OL L 298, 2012 10 26, p. 1).

(10) 2018 m. sausio 23 d. Tarybos reglamentas (ES) Nr. 2018/121, kuriuo iš dalies keičiamas Reglamentas (ES) 560/2014, kuriuo įsteigiama Biologinės pramonės sektorių bendroji įmonė. (OL L 22, 2018 1 26, p. 1).

(11) Ši suma apima maksimalų ES piniginį įnašą į Bendrosios įmonės veiklos ir administracines išlaidas (975 milijonus eurų) ir pramonės narių piniginį įnašą į Bendrosios įmonės administracines (29,25 milijono eurų) ir veiklos (182,5 milijono eurų) išlaidas. Šios sumos neapima pramonės narių piniginių įnašų į Bendrosios įmonės veiklos išlaidas projektų lygmeniu.

(12) Reglamento (ES) Nr. 560/2014 3 konstatuojamoje dalyje nustatyta, kad ši partnerystė turėtų būti pagrįsta subalansuotu visų narių indėliu.

(13) Bendras minimalus pramonės narių įnašas į Bendrosios įmonės pagrindinę veiklą ir papildomas veiklas (2 730 milijonų eurų) padalintas iš maksimalaus ES grynųjų pinigų įnašo į Bendrąją įmonę (975 milijonų eurų).

(14) Reglamento (ES) Nr. 560/2014 4 straipsnio 1 dalyje ir 4 straipsnio 2 dalyje nustatyta, kad pramonės ir mokslinių tyrimų nariai turėtų iš viso prisidėti ne mažesniais kaip 2 730 milijonų eurų įnašais per Bendrosios įmonės gyvavimo laikotarpį, iš kurių ne mažiau kaip 1 755 milijonus eurų turėtų sudaryti sąnaudos, patirtos įgyvendinant papildomą veiklą, kuri nėra įtrauktą į Bendrosios įmonės darbo planą. Be to, Bendrosios įmonės įstatų, kurie pridėti prie to paties reglamento, 12 straipsnio 4 dalyje nustatyta, kad iš visos sumos pramonės nariai turi suteikti ne mažesnius kaip 182,5 milijono eurų finansinius (piniginius) įnašus, skirtus pagrindinės veiklos išlaidoms finansuoti.

(15) Pagal Reglamento (ES) Nr. 560/2014 4 straipsnio 4 dalį papildomų veiklų išlaidas tvirtina nepriklausomas išorės auditorius, kurį skiria Bendroji įmonė. Tačiau išlaidų tokioms veikloms neaudituoja nei Bendroji įmonė, nei jokia kita ES įstaiga.

(16) BPS bendrosios įmonės, veikiančios pagal programą „Horizontas 2020“, tarpinis (2014–2016 m.) vertinimas, https://ec.europa.eu/research/evaluations/pdf/bbi.pdf.

(17) Reglamento (ES) Nr. 560/2014 11 straipsnis.

(18) Komisijos tarnybų darbinis dokumentas. Bendrosios įmonės, veikiančios pagal programą „Horizontas 2020“, tarpinis vertinimas (SWD(2017) 339 final).

(19) Konkrečios rekomendacijos, pateiktos remiantis tarpiniu įvertinimu, yra šios: plėtoti ES 13 valstybių narių dalyvavimą; didinti švietimo ir mokslinių tyrimų institucijų įsitraukimą; gerinti visų ES iniciatyvų, skatinančių bioekonomiką, koordinavimą; investuoti į temas, galinčias sukurti platesnę ir tvaresnę naudą; padidinti ir suintensyvinti privataus sektoriaus įsipareigojimus bei teikti ataskaitas, kuriose būtų pateiktas išsamus aprašymas, kaip privatusis ir viešasis sektoriai iki šiol iš tikrųjų prisidėjo prie BPS Bendrosios įmonės; stebėti pažangą pasitelkiant kasmetinį specifinių BPS Bendrosios įmonės planuojamų ir įgyvendintų pagrindinių veiksmingumo rodiklių palyginimą; toliau skatinti biotechnologijomis pagrįstų iniciatyvų koordinavimą skatinant daugiau Koordinavimo ir paramos veiksmų (KPV projektų).

(20) Veiksmų planas buvo parengtas glaudžiai bendradarbiaujant su Biologinės pramonės sektorių konsorciumu (BPS konsorciumas) ir Europos Komisija.

(21) Konkretūs veiksmai, kuriuos turi įvykdyti Bendroji įmonė pagal veiksmų planą, yra šie: remti naujas vertės grandines, kuriose dalyvautų nauji subjektai; skatinti tolesnį nacionalinių ir regioninių bioekonomikos strategijų plėtojimą ES valstybėse narėse; stebėti ir analizuoti projektų rezultatus, siekiant skatinti jų naudojimą būsimuose projektuose; kiek įmanoma padidinti pramonės finansinius ir nepiniginius įnašus bei užtikrinti, kad metinėje veiklos ataskaitoje būtų išsamiai aprašytas ataskaitų apie privačiojo sektoriaus nepiniginius įnašus ir papildomą veiklą teikimo ir sertifikavimo veiksmingumas; koordinuoti veiksmus su Europos Komisija, siekiant skatinti papildomumą ir užkirsti kelią dubliavimuisi su ES programomis.